કેટલીક સોસાયટીના વહીવટદારો સ્વચ્છ વહીવટ કરે છે. કરકસર કરીને સોસાયટીનો ફાયદો વિચારે છે. દર વર્ષે હિસાબો રેગ્યુલર બતાવે છે. પરંતુ કેટલીક સોસાયટીના વહીવટદારો ભ્રષ્ટ હોય છે. દાદાગીરી કરે છે, કોઈને કશો હિસાબ બતાવતા નથી. સભ્યો પાસેથી મળેલી મેઇન્ટેનન્સની રોકડ રકમ બૅન્કમાં જમા કરાવવાને બદલે પોતાની પાસે રાખે છે. મનફાવે એ રીતે એનો વહીવટ કર્યે રાખે છે. સોસાયટીના રહીશો એવા વહીવટદારો સામે મૌન રહીને સતત નુકસાન વેઠતા રહે છે. મુંબઈમાં એક સોસાયટીના વહીવટદારે બિલ્ડર પાસેથી લાખો રૂપિયાની લાંચ લઈને તેને બિલ્ડિંગનું રીડેવલપમેન્ટનું કામ સોંપ્યું હતું. પાછળથી ભાંડો ફૂટuો ત્યારે ખબર પડી કે વહીવટદારે તમામ રહીશોના ભરોસાનું કચુંબર કરીને પોતાનું ઘર ભરી લીધું હતું.